เร่งฝึกอาชีพแรงงานนอกระบบแบบพุ่งเป้า ยกระดับคุณภาพชีวิตให้ครอบคลุมทุกพื้นที่
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า แรงงานนอกระบบมีจำนวนกว่า 19 ล้านคน ที่กระทรวงแรงงานต้องดูแลให้มีงานทำและมีรายได้ที่มั่นคง การเพิ่มทักษะฝีมือเป็นอีกส่วนหนึ่งที่จะสามารถช่วยให้แรงงานกลุ่มนี้สามารถประกอบอาชีพที่มั่นคง จึงมอบหมายให้กรมพัฒนาฝีมือแรงงาน เร่งดำเนินการฝึกทักษะด้านอาชีพที่สามารถไปประกอบอาชีพอิสระได้ เช่น ช่างไฟฟ้า ช่างแอร์ ช่างเชื่อม ช่างก่อสร้าง ทำอาหาร และทำขนม พร้อมทั้งเพิ่มเติมความรู้ด้านการทำตลาดหรือการขายสินค้าออนไลน์ หลังฝึกอบรมต้องติดตามการมีงานทำด้วย นายประทีป ทรงลำยอง อธิบดีกรมพัฒนาฝีมือแรงงาน กล่าวว่า เมื่อช่วงต้นเดือนมิถุนายนที่ผ่านมา ได้มีโอกาสลงพื้นที่ตรวจเยี่ยมและให้กำลังใจการฝึกอบรมแรงงานนอกระบบที่จังหวัดชัยภูมิ มีการจัดฝึกอบรมการซ่อมอุปกรณ์ไฟฟ้าภายในบ้านให้แก่แรงงานภาคการเกษตร และผู้ประกอบอาชีพอิสระ ซึ่งพบว่าหนึ่งในผู้เข้ารับการฝึกอบรมมีอาชีพ ทำเกษตรตามฤดูกาล  มีรายได้เพียงทางเดียว หลังเข้ารับการฝึกอบรมได้รับความรู้เรื่องการซ่อมแซมอุปกรณ์ไฟฟ้า อาทิ เปลี่ยนชุดหลอดไฟ ซ่อมพัดลม หม้อหุ้งข้าว เตารีด ตู้เย็น เครื่องซักผ้า เป็นต้น ทำให้สามารถลดรายจ่าย และยังทำเป็นอาชีพเสริมด้วยการช่างประจำชุมชน ให้บริการซ่อมอุปกรณ์ไฟฟ้าในหมู่บ้านในราคาย่อมเยา อีกหนึ่งในผู้เข้ารับการฝึก ซึ่งเป็นผู้พิการต้องนั่งรถสามล้อโยกในการเดินทางและอยู่ในกลุ่มของผู้มีรายได้น้อย หลังการฝึกอบรมได้มอบชุดเครื่องมือสำหรับใช้ซ่อมอุปกรณ์ไฟฟ้า เพื่อเป็นเครื่องมือในการประกอบอาชีพ ส่วนผลการดำเนินการฝึกอบรมเพื่อการประกอบอาชีพของสำนักงานพัฒนาฝีมือแรงงานชัยภูมิ ในปีนี้ มีเป้าหมายพัฒนาทักษะแรงงานในพื้นที่ จำนวน 1,130 คน ดำเนินการแล้ว 859 คนหากประชาชนสนใจฝึกทักษะเพื่อสร้างอาชีพเสริม สามารถติดต่อที่ สถาบันพัฒนาฝีมือแรงงานและสำนักงานพัฒนาฝีมือแรงงานทุกแห่งทั่วประเทศ หรือสอบถามได้ที่ สายด่วนกระทรวงแรงงาน 1506 กด 4